Document ID: 32007R0916

KOMISSION ASETUS (EY) N:o 916/2007,
annettu 31 päivänä heinäkuuta 2007,
Euroopan parlamentin ja neuvoston direktiivin 2003/87/EY sekä Euroopan parlamentin ja neuvoston päätöksen 2216/2004/EY mukaisesta standardoidusta ja suojatusta rekisterijärjestelmästä 21 päivänä joulukuuta 2004 annetun komission asetuksen (EY) N:o 2216/2004 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 19 artiklan 3 kohdan,
ottaa huomioon järjestelmästä yhteisön kasvihuonekaasupäästöjen seuraamiseksi ja Kioton pöytäkirjan täytäntöönpanemiseksi 11 päivänä helmikuuta 2004 tehdyn Euroopan parlamentin ja neuvoston päätöksen 280/2004/EY (2) ja erityisesti sen 6 artiklan 1 kohdan ensimmäisen alakohdan toisen virkkeen,
sekä katsoo seuraavaa:
(1)
Komission asetuksessa (EY) N:o 2216/2004 (3) vahvistetaan yleiset säännökset, toiminnalliset ja tekniset eritelmät sekä toimintaa ja ylläpitoa koskevat vaatimukset, joita sovelletaan yhteisiä tietoja sisältävien standardoitujen sähköisten tietokantojen muodossa olevista rekistereistä ja yhteisön riippumattomasta tapahtumalokista muodostuvaan standardoituun ja suojattuun rekisterijärjestelmään.
(2)
Jos rekisterit ovat tietoliikenneyhteydessä yhteisön riippumattomaan tapahtumalokiin Yhdistyneiden Kansakuntien ilmastonmuutosta koskevan puitesopimuksen (UNFCCC) riippumattoman tapahtumalokin välityksellä, on tapahtumien reititykset rekisterijärjestelmän rakenteen luonteen vuoksi muutettava kaikkiin rekistereihin samanaikaisesti. Jos jonkin jäsenvaltion rekisteri ei ole valmis annettuun määräaikaan mennessä, sen olisi myös vetäydyttävä yhteisön päästöoikeuksien kaupan järjestelmästä, jos muut jäsenvaltiot ovat muodostaneet tietoliikenneyhteyden UNFCCC:n riippumattomaan tapahtumalokiin ilman kyseistä jäsenvaltiota. Kun UNFCCC:n riippumaton tapahtumaloki on toimintavalmis, olisikin varmistettava, että sillä on yhteys yhteisön riippumattomaan tapahtumalokiin ja rekistereihin joko silloin, kun yhteisön riippumaton tapahtumaloki ja kaikki rekisterit voivat teknisesti muodostaa tällaisen yhteyden tai kun yhteisö katsoo olevan asianmukaista muodostaa tällainen yhteys näiden kahden tapahtumalokin välille.
(3)
Tällä hetkellä on säädetty, että kun tietoliikenneyhteys UNFCCC:n riippumattoman tapahtumalokin ja yhteisön riippumattoman tapahtumalokin välillä on muodostettu, rekisterit olisivat yhteydessä yhteisön riippumattomaan tapahtumalokiin UNFCCC:n riippumattoman tapahtumalokin kautta. Yhteisön riippumattoman tapahtumalokin ja rekisterien väliset tapahtumat olisivat kuitenkin yksinkertaisempia ja joustavampia, jos rekisterit olisivat tietoliikenneyhteydessä UNFCCC:n riippumattomaan tapahtumalokiin yhteisön riippumattoman tapahtumalokin kautta. Keskusvalvojalla olisi näin ollen oltava valtuudet määrittää tietoliikenneyhteyksien järjestys.
(4)
Sekä jäsenvaltioiden että yhteisön olisi varmistettava, että niiden rekisterien ja UNFCCC:n riippumattoman tapahtumalokin välille muodostetaan tietoliikenneyhteys mahdollisimman varhaisessa vaiheessa, ja niiden olisi toimitettava UNFCCC:n riippumattoman tapahtumalokin valvojalle rekisterin avaamiseksi tässä lokissa tarvittavat asiakirjat, kuten on määritelty Kioton pöytäkirjaan perustuvien rekisterijärjestelmien datansiirtostandardien toiminnallisissa ja teknisissä, UNFCCC:n sopimuspuolten konferenssin päätöksen 24/CP.8 nojalla laadituissa eritelmissä.
(5)
Yhteisön olisi toteutettava kaikki tarvittavat toimet sen varmistamiseksi, että kunkin jäsenvaltion rekisterin, yhteisön riippumattoman tapahtumalokin ja UNFCCC:n riippumattoman tapahtumalokin välille on muodostettu tietoliikenneyhteys ennen 1 päivää joulukuuta 2007.
(6)
Rekistereissä olisi oltava mahdollisuus varmistaa, että rekisteriin voidaan kirjata todennettuja päästöjä ainoastaan, jos toimivaltaiselle viranomaiselle on toimitettu todennettuja päästöjä koskeva raportti, ja että todennettuja päästöjä koskevia tietoja voidaan korjata päästöoikeuksien palauttamista koskevien määräaikojen päättymisen jälkeen ainoastaan, jos toimivaltaisen viranomaisen päätöksessä käsitellään myös sen laitoksen velvoitetilannetta, jonka todennettuja päästöjä on korjattu.
(7)
Olisi annettava säännöksiä, joilla varmistetaan, että jäsenvaltiot, jotka eivät voi myöntää sallittuja päästömääräyksikköjä (AAU) muista syistä kuin siksi, että niillä ei ole ollut oikeutta siirtää ja hankkia päästövähennysyksikköjä (ERU) ja sallittuja päästömääräyksikköjä, eivätkä käyttää sertifioituja päästövähennyksiä UNFCCC:n Kioton pöytäkirjan sopimuspuolten konferenssin päätöksen 11/CMP.1 määräysten mukaisesti, voivat jatkaa tasapuolista osallistumista yhteisön päästöoikeuksien kaupan järjestelmään; muuten tällaisten jäsenvaltioiden tasapuolinen osallistuminen hankaloituisi kaudella 2008-2012, koska päinvastoin kuin muut jäsenvaltiot, ne eivät voisi myöntää päästöoikeuksia, jotka on muunnettu päästömääräyksiköistä. Tällainen tasavertainen osallistuminen olisi mahdollistettava sellaisen yhteisön rekisterin yhteydessä toimivan järjestelmän avulla, joka mahdollistaa, että jäsenvaltiot, joilla ei ole sallittuja päästömääräyksiköitä, voivat vaihtaa päästöoikeuksia, joita ei ole muunnettu sallituista päästömääräyksiköistä, päästöoikeuksiin, jotka on muunnettu sallituista päästömääräyksiköistä, siirtäessään päästöoikeuksia sellaisten jäsenvaltioiden rekisterien tileille, joilla on sallittuja päästömääräyksiköitä. Vastaavalla menettelyllä olisi myös mahdollistettava päinvastaiset siirrot. Rekisterissä ilmaistaan velvoitetilanteen avulla, onko toiminnanharjoittaja täyttänyt velvoitteensa palauttaa päästöoikeuksia direktiivin 2003/87/EY mukaisesti; laitoksen velvoitetilanteen laskentasääntöjä muuttamalla olisi estettävä tilanne, jossa jäsenvaltion katsotaan jättäneen direktiivin 2003/87/EY mukaisen velvoitteensa täyttämättä, koska se on palauttanut muun kuin kuluvaa vuotta edeltävän vuoden päästöoikeuksia.
(8)
Kansallista jakosuunnitelmaa koskevassa taulussa olisi ilmoitettava, miten paljon päästöoikeuksia jäsenvaltio on myöntänyt uusille osallistujalaitoksille uusien osallistujien varannosta sekä miten paljon päästöoikeuksia on lisätty varantoon laitosten sulkemisten vuoksi; tällä tavoin yleisöllä on saatavillaan kattavat ja ajantasaiset tiedot tällaisista tapahtumista.
(9)
Jotta yhteisön riippumaton tapahtumaloki voisi toimia itsenäisesti UNFCCC:n riippumattoman tapahtumalokin käyttökatkosten aikana, yhteisön lainsäädäntöön olisi sisällytettävä tarkastukset, jotka on määritelty Kioton pöytäkirjaan perustuvien rekisterijärjestelmien datansiirtostandardien toiminnallisissa ja teknisissä, UNFCCC:n sopimuspuolten konferenssin päätöksen 24/CP.8 nojalla laadituissa eritelmissä ja joita sovelletaan tällä hetkellä yhteisön riippumattomassa tapahtumalokissa.
(10)
Vuotuisen velvoitejakson saattamiseksi päätökseen on erittäin tärkeää määritellä päivämäärä, johon mennessä laitosten todennetut päästöt on ilmoitettava. Saatujen kokemusten perusteella näiden tietojen ilmoittamisen tämänhetkinen määräpäivä olisi korvattava säännöksellä, jolla varmistetaan, että jäsenvaltiot ja komissio ilmoittavat tiedot mahdollisimman varhaisessa vaiheessa ja koordinoidulla ja yhdenmukaisella tavalla.
(11)
Koska yhteisön riippumattomassa tapahtumalokissa asetuksen (EY) N:o 2216/2004 liitteen XVI säännösten mukaisesti esillä olevat tiedot laitosten palauttamisvelvoitteen täyttämisestä eivät tällä hetkellä ole kaikissa tapauksissa selkeitä, erityisesti laitoksen velvoitetilanteessa päästöoikeuksien palauttamisen määräajan jälkeen tapahtuneiden muutosten osalta, olisi velvoitteiden täyttämistä koskevien tietojen oltava nykyistä yksityiskohtaisempia ja tarkempia.
(12)
Jotta voitaisiin varmistaa tasapuolinen pääsy markkinoihin liittyviin tietoihin, mikä on hyvin toimivien markkinoiden perusedellytys, yhteisön riippumattoman tapahtumalokin olisi tarjottava yleisölle lisätietoja, kuten tietoja siitä, onko tili suljettu, tai eri rekisterien veloittamat maksut, kasvihuonekaasupäästöjen vähennysten kaksinkertaisen laskennan välttämisestä Euroopan parlamentin ja neuvoston direktiivin 2003/87/EY mukaisessa yhteisön päästöoikeuksien kaupan järjestelmässä Kioton pöytäkirjan mukaisten hanketoimintojen yhteydessä 13 päivänä marraskuuta 2006 tehdyn komission päätöksen 2006/780/EY (4) mukainen päästöoikeusvarantotaulukko, sellaisten laitosten osuus, jotka ovat jo ilmoittaneet todennetut päästönsä tai sellaisten päästöoikeuksien määrä, joiden osalta ei ole tehty lainkaan myöntö- ja palautustapahtumia.
(13)
Tästä syystä asetusta (EY) N:o 2216/2004 olisi muutettava.
(14)
Tässä asetuksessa säädetyt toimenpiteet ovat ilmastonmuutoskomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2216/2004 seuraavasti:
1)
Muutetaan 2 artikla seuraavasti:
a)
Korvataan e alakohta seuraavasti:
”e)
’sallitulla päästömääräyksiköllä’ (assigned amount unit, AAU) tarkoitetaan päätöksen N:o 280/2004/EY 7 artiklan 3 kohdan mukaisesti myönnettyä tai Kioton pöytäkirjan osapuolen myöntämää yksikköä;”;
b)
Lisätään p alakohdan loppuun seuraava lause:
”63 a artiklassa tarkoitettuihin rekistereihin sovelletaan erityissäännöksiä;”;
2)
Lisätään 3 artiklan 3 kohtaan seuraava alakohta:
”Jokaisella rekisterillä on voitava 1 päivästä helmikuuta 2008 alkaen suorittaa moitteettomasti kaikki liitteessä XI a esitettyjä kansallisia jakosuunnitelmia koskeviin tauluihin tehtäviä automaattisia muutoksia koskevat prosessit.”
3)
Muutetaan 5 artikla seuraavasti:
a)
Korvataan 4 ja 5 kohta seuraavasti:
”4. Keskusvalvojan on vastattava liitteessä XI tarkoitetuista hallinnollisista prosesseista rekisterijärjestelmässä olevien tietojen eheyden parantamiseksi ja liitteessä XI a tarkoitetuista kansallisia jakosuunnitelmia koskeviin tauluihin tehtäviin automaattisiin muutoksiin liittyvistä prosesseista sen varmistamiseksi, että näissä tauluissa ilmoitetaan laitoksille myönnettyjen ja jaettujen päästöoikeuksien määrä.
5. Keskusvalvoja suorittaa päästöoikeuksia, todennettuja päästöjä, kansallisia jakosuunnitelmia koskeviin tauluihin tehtäviä automaattisia muutoksia, tilejä tai Kioton päästöyksikköjä koskevia prosesseja ainoastaan, jos se on tarpeen keskusvalvojalle kuuluvien tehtävien suorittamiseksi.”
b)
Lisätään 6 kohtaan alakohta seuraavasti:
”Yhteisön riippumattoman tapahtumalokin on voitava 1 päivästä helmikuuta 2008 lähtien suorittaa moitteettomasti kaikki liitteessä XI a esitettyjä kansallisia jakosuunnitelmia koskeviin tauluihin tehtäviä automaattisia muutoksia koskevat prosessit:”
4)
Korvataan 6 artiklan 2 kohta seuraavasti:
”2. Helmikuun 1 päivästä 2008 siihen asti, kun 7 artiklassa tarkoitettu tiedonsiirtoyhteys on perustettu, kaikki päästöoikeuksia, todennettuja päästöjä, kansallisia jakosuunnitelmia koskeviin tauluihin tehtäviä automaattisia muutoksia ja tilejä koskevat prosessit on toteutettava vaihtamalla tietoja yhteisön riippumattoman tapahtumalokin välityksellä.”
5)
Korvataan 7 artikla seuraavasti:
”7 artikla
Riippumattomien tapahtumalokien välinen tiedonsiirtoyhteys
1. Yhteisön riippumattoman tapahtumalokin ja UNFCCC:n riippumattoman tapahtumalokin välisen tiedonsiirtoyhteyden katsotaan olevan muodostettu, kun nämä järjestelmät ovat yhteydessä toisiinsa keskusvalvojan ilmastonmuutoskomiteaa kuultuaan tekemän päätöksen perusteella. Keskusvalvojan on perustettava tällainen tiedonsiirtoyhteys ja ylläpidettävä sitä, kun
a)
kaikki rekisterit ovat onnistuneesti suorittaneet UNFCCC:n alustusmenettelyn; ja
b)
yhteisön riippumaton tapahtumaloki ja UNFCCC:n riippumaton tapahtumaloki ovat saaneet tarvittavat toiminnot käyttökuntoon ja voivat avata välilleen tiedonsiirtoyhteyden.
2. Jos 1 kohdan edellytykset eivät täyty, komissio voi ilmastonmuutoskomitean määräenemmistön tuella kehottaa keskusvalvojaa perustamaan tällaisen tiedonsiirtoyhteyden ja ylläpitämään sitä.
3. Kun 1 kohdassa tarkoitettu tiedonsiirtoyhteys on perustettu, kaikki päästöoikeuksia, todennettuja päästöjä, kansallisia jakosuunnitelmia koskeviin tauluihin tehtäviä automaattisia muutoksia, tilejä ja Kioton päästöyksikköjä koskevat prosessit on toteutettava vaihtamalla tietoja UNFCCC:n riippumattoman tapahtumalokin välityksellä yhteisön riippumattoman tapahtumalokin kanssa.
4. Komissio arvioi rekisterien, UNFCCC:n riippumattoman tapahtumalokin ja yhteisön riippumattoman tapahtumalokin välisiä muita yhteysvaihtoehtoja kuin 3 kohdassa kuvattua vaihtoehtoa, ja raportoi niistä ilmastonmuutoskomitealle. Se kiinnittää erityisesti huomiota siihen, onko kaikki päästöoikeuksia ja Kioton päästöyksiköitä koskevat prosessit toteutettava vaihtamalla tietoja yhteisön riippumattoman tapahtumalokin välityksellä UNFCCC:n riippumattoman tapahtumalokin kanssa, ja onko kaikki todennettuja päästöjä, tilejä ja kansallisia jakosuunnitelmia koskeviin tauluihin tehtäviä automaattisia muutoksia koskevat prosessit toteutettava vaihtamalla tietoja yhteisön riippumattoman tapahtumalokin kautta.
5. Kunkin jäsenvaltion on toimitettava UNFCCC:n riippumattoman tapahtumalokin valvojalle ja keskusvalvojalle asiakirjat, joita tarvitaan kunkin rekisterin alustamiseksi UNFCCC:n riippumattomassa tapahtumalokissa ja kunkin rekisterin on 1 päivään syyskuuta 2007 mennessä oltava teknisesti valmis alustusmenettelyn käynnistämiseen, kuten on määritelty Kioton pöytäkirjaan perustuvien rekisterijärjestelmien datansiirtostandardien toiminnallisissa ja teknisissä, UNFCCC:n sopimuspuolten konferenssin päätöksen 24/CP.8 nojalla laadituissa eritelmissä.
6. Edellä olevassa 1 ja 2 kohdassa tarkoitetut päätökset on mahdollisuuksien mukaan hyväksyttävä vähintään kolme kuukautta ennen niiden täytäntöönpanoa.”
6)
Korvataan 10 artiklan 3 kohta seuraavasti:
”3. Kukin toimivaltainen viranomainen ja rekisterin valvoja suorittaa päästöoikeuksia, todennettuja päästöjä, kansallisia jakosuunnitelmia koskeviin tauluihin tehtäviä automaattisia muutoksia, tilejä tai Kioton päästöyksikköjä koskevia prosesseja ainoastaan, jos se on tarpeen toimivaltaiselle viranomaiselle tai rekisterin valvojalle kuuluvien tehtävien suorittamiseksi.”
7)
Korvataan 15 artiklan 1 kohta seuraavasti:
”1. Toimivaltaisen viranomaisen - tai toimivaltaisen viranomaisen niin vaatiessa toiminnanharjoittajan - on toimitettava jäsenvaltion rekisterin valvojalle liitteessä III määritetyt tiedot 14 päivän kuluessa kunkin sellaisen laitoksen toiminnanharjoittajalle myönnetyn kasvihuonekaasujen päästöluvan voimaantulosta, jolla ei ole aikaisemmin ollut tällaista lupaa, taikka rekisterin ja yhteisön riippumattoman tapahtumalokin välisen tiedonsiirtoyhteyden aktivoimisesta sen mukaan, kumpi ajankohta on myöhäisempi.”
8)
Lisätään 17 artiklaan 3 kohta seuraavasti:
”3. Jos toimivaltainen viranomainen on ilmoittanut rekisterin valvojalle sellaisen laitoksen kasvihuonekaasujen päästöluvan peruuttamisesta tai palauttamisesta, johon liittyvä tili on merkitty asiaan kuuluvaan 44 artiklan mukaisesti toimitettuun kansallista jakosuunnitelmaa koskevaan tauluun, rekisterin valvojan on ennen tilin sulkemista ehdotettava keskusvalvojalle seuraavien muutosten tekemistä kansalliseen päästöoikeustauluun:
a)
sellaisten päästöoikeuksien poistaminen kansallista jakosuunnitelmaa koskevasta taulusta, joita ei vielä oltu tähän tauluun tehtävän muutoksen ehdottamispäivään mennessä myönnetty laitokselle, ja määrän korvaaminen tässä taulussa nollalla;
b)
vastaavan päästöoikeusmäärän lisääminen kansallista jakosuunnitelmaa koskevan taulun siihen osaan, jossa ilmoitetaan sellaisten päästöoikeuksien määrä, joita ei ole jaettu nykyisille laitoksille.
Ehdotus on toimitettava yhteisön riippumattomaan tapahtumalokiin, joka tarkastaa ehdotuksen ja panee sen täytäntöön automaattisesti liitteessä XI a vahvistettujen prosessien mukaisesti.”
9)
Korvataan 28 artikla seuraavasti:
”28 artikla
Poikkeamien toteaminen yhteisön riippumattoman tapahtumalokin avulla
1. Keskusvalvojan on varmistettava, että yhteisön riippumaton tapahtumaloki suorittaa liitteissä VIII, IX, XI ja XI a määritetyt automaattiset tarkastukset kaikille prosesseille, jotka koskevat päästöoikeuksia, todennettuja päästöjä, tilejä, kansallisia jakosuunnitelmia koskeviin tauluihin tehtäviä automaattisia muutoksia ja Kioton päästöyksikköjä, jotta varmistetaan, ettei niissä esiinny poikkeamia.
2. Jos edellä olevassa 1 kohdassa esitetyissä automaattisissa tarkastuksissa todetaan poikkeama liitteiden VIII, IX, XI ja XI a mukaisessa prosessissa, keskusvalvojan on viipymättä ilmoitettava siitä kyseisen rekisterin valvojalle tai valvojille automaattisella vastauksella, jossa poikkeama esitetään yksityiskohtaisesti käyttäen liitteissä VIII, IX ja XI ja XI a esitettyjä vastauskoodeja.
Saadessaan liitteen VIII, IX tai XI a mukaisesta prosessista tällaisen vastauskoodin prosessin aloittaneen rekisterin valvojan on keskeytettävä kyseinen prosessi ja ilmoitettava asiasta viipymättä yhteisön riippumattomaan tapahtumalokiin.
Keskusvalvoja ei saa päivittää yhteisön riippumattomassa tapahtumalokissa olevia tietoja.
Asianomaisen rekisterin valvojan tai valvojien on viipymättä ilmoitettava tilinomistajille prosessin keskeyttämisestä.”
10)
Muutetaan 29 artikla seuraavasti:
a)
Korvataan 1 kohdan 1 alakohta seuraavasti:
”Keskusvalvojan on varmistettava, että yhteisön riippumaton tapahtumaloki käynnistää säännöllisesti liitteessä X esitetyn tietojen täsmäytysprosessin. Tässä tarkoituksessa yhteisön riippumattomaan tapahtumalokiin on kirjattava kaikki päästöoikeuksia, tilejä, kansallisia jakosuunnitelmia koskeviin tauluihin tehtäviä automaattisia muutoksia ja Kioton päästöyksikköjä koskevat muutokset.”
b)
Lisätään 3 kohta seuraavasti:
”3. Rekisterin valvojan on keskusvalvojan pyynnöstä toimitettava keskusvalvojalle jäljennös rekisterissään olevasta todennettujen päästöjen taulusta. Keskusvalvojan on tarkastettava, että rekisterissä oleva todennettujen päästöjen taulu on identtinen yhteisön riippumattoman tapahtumalokin tietojen kanssa. Jos tiedoissa havaitaan eroavaisuuksia, keskusvalvojan on ilmoitettava siitä välittömästi rekisterin valvojalle, ja pyydettävä tätä poistamaan erot liitteessä VIII säädetyn todennettujen päästöjen päivitysprosessin mukaisesti.
Yhteisön riippumattomaan tapahtumalokiin on kirjattava kaikki todennettujen päästöjen tauluun tehtävät muutokset.”
11)
Korvataan 32 artikla seuraavasti:
”32 artikla
Prosessit
Kussakin prosessissa on toteutettava kaikki kyseiseen prosessityyppiin kuuluvat viestinvaihdot liitteiden VIII, IX, X, XI ja liitteen XI a mukaisesti. Jokaisen viestin on noudatettava UNFCCC:n tai Kioton pöytäkirjan mukaisesti laadittuja muotoa ja tietosisältöä koskevia vaatimuksia, jotka on kuvattu WSDL-standardia (Web Services Description Language) käyttäen.”
12)
Korvataan 33 artikla seuraavasti:
”33 artikla
Tunnistekoodit
Rekisterin valvojan on annettava jokaiselle liitteessä VIII ja XI a tarkoitetulle prosessille yksilöivä korrelaatiotunnus ja jokaiselle liitteessä IX tarkoitetulle prosessille yksilöivä rekisteritapahtumatunnus.
Kunkin tällaisen tunnuksen on muodostuttava liitteessä VI määritetyistä tietoelementeistä.”
13)
Korvataan 34 artikla seuraavasti:
”34 artikla
Tilejä, kansallisia jakosuunnitelmia koskeviin tauluihin tehtäviä automaattisia muutoksia ja todennettuja päästöjä koskevien prosessien päätökseen saattaminen
Kun kahden riippumattoman tapahtumalokin välille on muodostettu tiedonsiirtoyhteys, ja jos kaikki tilejä, kansallisia jakosuunnitelmia koskeviin tauluihin tehtäviä automaattisia muutoksia ja todennettuja päästöjä koskevat prosessit toteutetaan vaihtamalla tietoja UNFCCC:n riippumattoman tapahtumalokin välityksellä, prosesseja pidetään päätökseen saatettuina, kun kumpikin riippumaton tapahtumaloki ilmoittaa onnistuneesti prosessin aloittaneelle rekisterille, ettei se ole havainnut poikkeamia prosessin käynnistäneen rekisterin lähettämässä ehdotuksessa.
Kaikissa muissa kuin 1 kohdassa tarkoitetuissa tapauksissa kaikkia tilejä, kansallisia jakosuunnitelmia koskeviin tauluihin tehtäviä automaattisia muutoksia ja todennettuja päästöjä koskevia prosesseja pidetään päätökseen saatettuina, kun yhteisön riippumaton tapahtumaloki ilmoittaa onnistuneesti prosessin käynnistäneelle rekisterille, ettei se ole havainnut poikkeamia prosessin käynnistäneen rekisterin ehdotuksessa.”
14)
Lisätään 34 a artikla seuraavasti:
”34 a artikla
Virheellisesti aloitettujen loppuunsaatettujen tapahtumien mitätöiminen manuaalisesti
1. Jos tilinomistaja tai tiliomistajan puolesta toimiva rekisterin valvoja on tahattomasti tai virheellisesti aloittanut 52, 53 tai 58 artiklan tai 62 artiklan 2 kohdan mukaisen tapahtuman, se voi pyytää kirjallisesti omalta rekisterinvalvojaltaan tapahtuman mitätöimistä manuaalisesti; tapahtuman aloittamiseen oikeutetun tilinomistajan tai tämän valtuutetun edustajan tai edustajien on allekirjoitettava pyyntö ja se on postitettava viiden työpäivän kuluessa tapahtuman loppuun saattamisesta tai tämän asetuksen voimaantulosta, riippuen siitä kumpi ajankohta on myöhäisempi. Pyynnössä on ilmoitettava, että tapahtuma aloitettiin virheellisesti tai tahattomasti.
2. Rekisterin valvoja ilmoittaa keskusvalvojalle tällaisesta pyynnöstä ja aikomuksestaan toteuttaa tietokannassaan erityinen manuaalinen toimenpide toimenpiteen mitätöimiseksi; tällainen ilmoitus on tehtävä 30 päivän kuluessa tapahtuman mitätöimistä koskevan päätöksen tekemisestä, mutta enintään 60 päivän kuluttua tapahtuman loppuun saattamisesta tai tämän asetuksen voimaantulosta, riippuen siitä kumpi ajankohta on myöhäisempi.
Keskusvalvojan on 30 päivän kuluessa rekisterin valvojan 2 kohdan 1 alakohdan mukaisen ilmoituksen vastaanottamisesta toteutettava yhteisön riippumattomaan tapahtumalokin tietokantaan manuaalinen toimenpide, joka vastaa rekisterin valvojan ilmoituksessa eriteltyä toimenpidettä, jos:
a)
ilmoitus lähetettiin 2 kohdan 1 alakohdassa ilmoitetussa määräajassa;
b)
ehdotettu manuaalinen toimenpide mitätöi ainoastaan tahattomasti tai virheellisesti aloitetun tapahtuman vaikutukset, eikä se mitätöi samoja päästöoikeuksia tai Kioton yksiköitä koskevien myöhempien tapahtumien vaikutuksia.
3. Rekisterin valvoja ei voi mitätöidä 52 ja 53 artiklan mukaisia tapahtumia, jos toiminnanharjoittajan katsottaisiin mitätöinnin seurauksena jättäneen edellistä vuotta koskeneet velvoitteensa täyttämättä.”
15)
Korvataan 44 artiklan 2 kohta seuraavasti:
”2. Jäsenvaltion on ilmoitettava komissiolle jokaisesta kansalliseen jakosuunnitelmaansa tehdystä korjauksesta sekä jokaisesta sen kansallista jakosuunnitelmaa koskevaan tauluun tehdystä vastaavasta korjauksesta. Jos kansallista jakosuunnitelmaa koskevaan tauluun tehty korjaus perustuu komissiolle ilmoitettuun kansalliseen jakosuunnitelmaan, jota ei ole hylätty direktiivin 2003/87/EY 9 artiklan 3 kohdan mukaisesti tai johon komissio on hyväksynyt muutoksia, ja korjaus on seurausta tietojen tarkentamisesta, komissio määrää keskusvalvojan kirjaamaan vastaavan korjauksen yhteisön riippumattomassa tapahtumalokissa olevaan kansallista jakosuunnitelmaa koskevaan tauluun.
Kaikki tällaiset uusia osallistujia koskevat korjaukset on tehtävä tämän asetuksen XI a liitteessä vahvistetun, kansallista jakosuunnitelmaa koskeviin tauluihin tehtäviä automaattisia korjauksia koskevan prosessin mukaisesti.
Kaikki tällaiset korjaukset, jotka eivät liity uusiin osallistujiin, on tehtävä tämän asetuksen XIV liitteessä vahvistettujen alustusmenettelyjen mukaisesti.
Kaikissa muissa tapauksissa jäsenvaltion on ilmoitettava kansalliseen jakosuunnitelmaansa tehty korjaus komissiolle ja jos komissio ei hylkää korjausta direktiivin 2003/87/EY 9 artiklan 3 kohdassa säädettyä menettelyä noudattaen, komissio määrää keskusvalvojan kirjaamaan vastaavan korjauksen yhteisön riippumattomassa tapahtumalokissa olevaan kansallista jakosuunnitelmaa koskevaan tauluun liitteessä XIV esitettyjen alustusmenettelyjen mukaisesti.”
16)
Korvataan 46 artikla seuraavasti:
”46 artikla
Päästöoikeuksien jakaminen toiminnanharjoittajille
Viimeistään 28 päivänä helmikuuta 2008 ja sen jälkeen viimeistään kunkin vuoden helmikuun 28 päivänä rekisterin valvojan on siirrettävä sopimuspuolen päästöoikeustililtä asianomaisen toiminnanharjoittajan päästöoikeustilille se osuus rekisterin valvojan 45 artiklan mukaisesti myöntämistä päästöoikeuksista, joka on kansallista jakosuunnitelmaa koskevan taulun kyseisessä osassa osoitettu kyseiselle laitokselle kyseiseksi vuodeksi, sanotun kuitenkaan rajoittamatta 44 artiklan 2 kohdan ja 47 artiklan soveltamista.
Rekisterin valvoja voi siirtää kyseisen osuuden myöhäisempänä ajankohtana kunakin vuonna, jos jonkin laitoksen osalta jäsenvaltion kansalliseen jakosuunnitelmaan sisältyy tällainen mahdollisuus.
Päästöoikeudet on jaettava liitteessä IX esitetyn päästöoikeuksien jakoprosessin mukaisesti.”
17)
Korvataan 48 artikla seuraavasti:
”48 artikla
Päästöoikeuksien jakaminen uusille osallistujille
Jos toimivaltainen viranomainen niin määrää, rekisterin valvojan on siirrettävä se osuus rekisterin valvojan 45 artiklan mukaisesti myöntämistä päästöoikeuksista, jotka ovat sopimuspuolen päästöoikeustilillä, uuden osallistujan toiminnanharjoittajan päästöoikeustilille kyseistä vuotta ja kyseistä uutta osallistujaa koskevan kansallista jakosuunnitelmaa koskeva taulun osion mukaisesti.
Päästöoikeudet on jaettava liitteessä IX esitetyn päästöoikeuksien jakoprosessin mukaisesti.”
18)
Lisätään 48 a artikla seuraavasti:
”48 a artikla
Päästöoikeuksien jakaminen jäsenvaltion myytyä kyseiset päästöoikeudet
Jäsenvaltion myytyä päästöoikeuksia rekisterin valvojan on toimivaltaisen viranomaisen määräyksestä siirrettävä päästöoikeudet sopimuspuolen päästöoikeustililtä päästöoikeuksien ostajan henkilön päästöoikeustilille tai toiminnanharjoittajan päästöoikeustilille.
Samassa rekisterissä sisäisesti siirrettävät päästöoikeudet on siirrettävä liitteessä IX vahvistetun sisäisiä siirtoja koskevan prosessin mukaisesti. Rekisteristä toiseen siirretyt päästöoikeudet on siirrettävä liitteessä IX vahvistetun ulkoisia siirtoja (kaudesta 2008-2012 lähtien) koskevan menettelyn mukaisesti.”
19)
Muutetaan 50 artikla seuraavasti:
a)
Korvataan 1 kohdan ensimmäinen alakohta seuraavasti:
”Sen jälkeen kun tiedonsiirtoyhteys yhteisön riippumattoman tapahtumalokin ja UNFCCC:n riippumattoman tapahtumalokin välillä on muodostettu tämän asetuksen 7 artiklan mukaisesti, jäsenvaltio ei saa siirtää tai hankkia päästövähennysyksiköitä tai sallittuja päästömääräyksiköitä ennen kuin on kulunut 16 kuukautta Euroopan parlamentin ja neuvoston päätöksen N:o 280/2004/EY 7 artiklan 1 kohdan mukaisen raportin toimittamisesta, ellei UNFCCC:n sihteeristö ole ilmoittanut kyseiselle jäsenvaltiolle, että vaatimustenmukaisuusmenettelyjä ei aloiteta.”
b)
Korvataan 2 kohta seuraavasti:
”2. Kun sopimuspuolten päästöoikeustileillä, toiminnanharjoittajien päästöoikeustileillä, henkilöiden päästöoikeustileillä ja poistotileillä jäsenvaltiossa säilytettyjen, asianomaisena viisivuotiskautena voimassa olevien päästövähennysyksikköjen, sertifioitujen päästövähennysten, sallittujen päästömääräyksikköjen ja poistoyksikköjen määrä on 1 päivän tammikuuta 2008 jälkeen alle prosentin korkeampi kuin velvoitekausivarannon velvoiteraja, joka on joko vähintään 90 prosenttia jäsenvaltion sallitusta päästömäärästä tai 100 prosenttia sen viimeksi tarkistetun inventaarion viidellä kerrotusta määrästä sen mukaan kumpi näistä luvuista on pienempi, keskusvalvoja ilmoittaa asiasta kyseiselle jäsenvaltiolle.”
20)
Korvataan 51 artikla seuraavasti:
”51 artikla
Laitoksen todennetut päästöt
1. Kun laitoksen edeltävän vuoden päästöjä koskeva toiminnanharjoittajan raportti on jäsenvaltion direktiivin 2003/87/EY liitteen V määräyksiä noudattaen vahvistamien yksityiskohtaisten vaatimusten mukaisesti todettu asianmukaiseksi, todentaja, mukaan lukien todentajina toimivat toimivaltaiset viranomaiset, kirjaa kyseisen laitoksen kyseisen vuoden todennetut päästöt tai hyväksyy niiden kirjaamisen todennettujen päästöjen taulun kyseiselle laitokselle kyseiseksi vuodeksi tarkoitettuun osaan tämän asetuksen liitteessä VIII esitetyn todennettujen päästöjen päivitysprosessin mukaisesti.
2. Rekisterin valvoja voi kieltää laitoksen vuotuisten todennettujen päästöjen kirjaamisen, kunnes toimivaltainen viranomainen on saanut kyseistä laitosta koskevan direktiivin 2003/87/EY 14 artiklan 3 kohdan mukaisen toiminnanharjoittajan raportin ja mahdollistanut vuotuisten todennettujen päästöjen kirjaamisen rekisteriin.
3. Toimivaltainen viranomainen voi määrätä rekisterin valvojan korjaamaan laitoksen edeltävän vuoden todennetut päästöt varmistaakseen jäsenvaltion direktiivin 2003/87/EY liitteen V määräyksiä noudattaen vahvistamien yksityiskohtaisten vaatimusten noudattamisen; tämä korjaus tehdään kirjaamalla kyseisen laitoksen kyseisen vuoden korjatut todennetut päästöt todennettujen päästöjen taulun kyseiselle laitokselle kyseiseksi vuodeksi tarkoitettuun osaan tämän asetuksen liitteessä VIII esitetyn todennettujen päästöjen päivitysprosessin mukaisesti.
4. Jos toimivaltainen viranomainen määrää rekisterin valvojan korjaamaan laitoksen edeltävän vuoden todennetut päästöt direktiivin 2003/87/EY 6 artiklan 2 kohdassa vahvistetun määräajan jälkeen kyseisen edeltävän vuoden päästöjä vastaavan päästöoikeusmäärän palauttamiseksi, keskusvalvoja voi sallia tällaisen korjauksen tekemisen ainoastaan, jos se on saanut tiedon laitoksen todennettujen päästöjen korjaamisen jälkeen sovellettavaa uuttaa velvoitetilannetta koskevasta toimivaltaisen viranomaisen päätöksestä.”
21)
Korvataan 55 artikla seuraavasti:
”55 artikla
Velvoitetilannetta kuvaavien lukujen laskeminen
Kirjatessaan merkinnän palautettujen päästöoikeuksien taulun tai todennettujen päästöjen taulukon tietylle laitokselle tarkoitettuun osaan rekisterin valvojan on määritettävä:
a)
vuosina 2005, 2006 ja 2007 kyseisen laitoksen velvoitetilannetta kuvaava luku kunkin vuoden osalta laskemalla yhteen kaikki 52, 53 ja 54 artiklan mukaisesti kaudella 2005-2007 palautetut päästöoikeudet ja vähentämällä tästä summasta kaikki todennetut päästöoikeudet kuluvana viisivuotiskautena, kuluva vuosi mukaan luettuna;
b)
vuonna 2008 ja kunakin vuonna sen jälkeen kyseisen laitoksen velvoitetilannetta kuvaava luku kunkin vuoden osalta laskemalla yhteen kaikki 52, 53 ja 54 artiklan mukaan kuluvalla kaudella palautetut päästöoikeudet ja vähentämällä tästä summasta kaikki todennetut päästöoikeudet vuodesta 2008 alkaen kuluvaan vuoteen saakka, kuluva vuosi mukaan luettuna, sekä korjauskerroin.
Edellä olevassa b alakohdassa tarkoitettu korjauskerroin on nolla, jos vuoden 2007 luku on suurempi kuin nolla, mutta jos vuoden 2007 luku on pienempi tai yhtä suuri kuin nolla, korjauskerroin on sama kuin vuoden 2007 luku.”
22)
Korvataan 57 artikla seuraavasti:
”57 artikla
Tietojen kirjaaminen todennettujen päästöjen tauluun
Jos 1 päivänä toukokuuta 2006 ja kunkin sitä seuraavan vuoden 1 päivänä toukokuuta todennettujen päästöjen tauluun ei ole jonkin laitoksen osalta kirjattu edeltävää vuotta koskevia todennettuja päästöjä, todennettujen päästöjen taulukkoon ei saa kirjata direktiivin 2003/87/EY 16 artiklan 1 kohdan soveltamiseksi määritettyä korvaavaa päästölukua, jota ei ole laskettu niin tarkkaan kuin mahdollista jäsenvaltioiden direktiivin 2003/87/EY liitteen V mukaisesti vahvistamia yksityiskohtaisia vaatimuksia noudattaen.”
23)
Korvataan 58 artiklan ensimmäinen alakohta seuraavasti:
”Rekisterin valvojan on mitätöitävä 30 päivänä kesäkuuta vuosina 2006, 2007 ja 2008 tietty määrä sopimuspuolen päästöoikeustilillä 52, 53 ja 54 artiklan mukaisesti olevia päästöoikeuksia, sertifioituja päästövähennyksiä ja ylivoimaisen esteen tapauksessa myönnettäviä päästöoikeuksia. Mitätöitävien päästöoikeuksien, sertifioitujen päästövähennysten ja ylivoimaisen esteen tapauksessa myönnettävien päästöoikeuksien määrä on yhtä suuri kuin palautettujen päästöoikeuksien kokonaismäärä, joka on kirjattu palautettujen päästöoikeuksien tauluun kausiksi 1 päivästä tammikuuta 2005 vuoden 2006 mitätöintipäivään, vuoden 2006 mitätöintipäivästä vuoden 2007 mitätöintipäivään ja vuoden 2007 mitätöintipäivästä vuoden 2008 mitätöintipäivään.”
24)
Korvataan 59 artikla seuraavasti:
”59 artikla
Palautettujen päästöoikeuksien mitätöiminen ja poistaminen kaudella 2008-2012 ja sitä seuraavina kausina
1. Rekisterin valvojan on mitätöitävä 30 päivään kesäkuuta 2009 ja kunkin sitä seuraavan vuoden kesäkuun 30 päivään mennessä kaudella 2008-2012 ja kullakin sitä seuraavalla viisivuotiskaudella palautettuja päästöoikeuksia; mitätöiminen on toteutettava seuraavasti:
a)
kyseiseksi viisivuotiskaudeksi myönnettyjen, sopimuspuolen päästöoikeustilillä olevien päästöoikeuksien määrä, joka on yhtä suuri kuin palautettujen päästöoikeuksien tauluun kyseessä olevan kauden ensimmäisen vuoden 1 päivästä tammikuuta seuraavan vuoden 31 päivään toukokuuta ja kutakin seuraavaa vuotta edeltävän vuoden 1 päivästä kesäkuuta kunkin seuraavan vuoden 31 päivään toukokuuta 52 artiklan mukaisesti palautettujen päästöoikeuksien kokonaismäärä, muunnetaan sallituiksi päästömääräyksiköiksi poistamalla kunkin tällaisen sallitun päästömääräyksikön yksilöivästä päästöyksikkötunnuksesta, joka muodostuu liitteessä VI määritetyistä tietoelementeistä, päästöoikeutta koskeva tietoelementti liitteessä IX esitetyn, (kaudesta 2008-2012 alkaen noudatettavan) mitätöimistä varten poistettujen päästöoikeuksien muuntamista koskevan prosessin mukaisesti; sekä
b)
toimivaltaisen viranomaisen määrittelemien muiden Kioton päästöyksikköjen kuin direktiivin 2003/87/EY 11 a artiklan 3 kohdassa tarkoitetuista hankkeista saatujen Kioton päästöyksikköjen määrä, joka on yhtä suuri kuin palautettujen päästöoikeuksien tauluun kyseessä olevan kauden ensimmäisen vuoden 1 päivästä tammikuuta seuraavan vuoden 31 päivään toukokuuta ja vuoden 1 päivästä kesäkuuta kunkin seuraavan vuoden 31 päivään toukokuuta kirjattujen, 52 ja 53 artiklan mukaisesti palautettujen päästöoikeuksien kokonaismäärä, siirretään sopimuspuolen päästöoikeustililtä asianomaista kautta koskevalle poistotilille liitteessä IX esitetyn (kaudesta 2008-2012 noudatettavan) palautettujen päästöoikeuksien poistamista koskevan prosessin mukaisesti.
2. Rekisterin valvoja voi 30 päivän kesäkuuta 2013 ja kunkin seuraavan viisivuotiskauden päättymisen jälkeisen vuoden kesäkuun 30 päivän jälkeen poistaa ne päästöoikeudet, joita ei ole vielä myönnetty toiminnanharjoittajille, muuntamalla ne päästömääräyksiköiksi siten, että poistetaan kunkin tällaisen sallitun päästömääräyksikön yksilöivästä, liitteessä VI määritetyistä tietoelementeistä koostuvasta päästöyksikkötunnuksesta päästöoikeutta koskeva tietoelementti liitteessä IX vahvistetun kaudesta 2008-2012 alkaen noudatettavan prosessin ’jakamattomien päästöoikeuksien muuntaminen poistamista varten’ mukaisesti, ja siirtämällä ne sopimuspuolen päästöoikeustililtä asianomaista kautta koskevalle poistotilille liitteessä IX esitetyn jakamattomien päästöoikeuksien poistamista (kaudesta 2008-2012 lähtien) koskevan prosessin mukaisesti.”
25)
Korvataan 60 artiklan a alakohta seuraavasti:
”a)
päästöoikeuksien määrä, joka on yhtä suuri kuin rekisterissä oleva minkä tahansa rekisterin kaudeksi 2005-2007 myöntämä päästöoikeuksien määrä, josta on vähennetty edellisen vuoden kesäkuun 30 päivän jälkeen 52 ja 54 artiklan mukaisesti palautettujen päästöoikeuksien määrä mitätöinti- ja korvaamishetkellä, siirretään 11 artiklan 1 ja 2 kohdassa tarkoitetuilta päästöoikeustileiltä kauden 2005-2007 mitätöintitilille;”
26)
Korvataan 61 artiklan a ja b kohta seuraavasti:
”a)
kaikki edelliseksi viisivuotiskaudeksi toiminnanharjoittajille jaetut päästöoikeudet siirretään toiminnanharjoittajien päästöoikeustileiltä ja henkilöiden päästöoikeustileiltä sopimuspuolen päästöoikeustilille;
b)
päästöoikeuksien määrä, joka on yhtä suuri kuin rekisterissä oleva, minkä tahansa rekisterin edelliseksi viisivuotiskaudeksi jakamien päästöoikeuksien määrä, josta on vähennetty edellisen vuoden 31 päivästä toukokuuta alkaen 52 artiklan mukaisesti palautettujen päästöoikeuksien määrä, muunnetaan sallituiksi päästömääräyksiköiksi poistamalla päästöoikeutta koskeva tietoelementti kunkin tällaisen sallitun päästömääräyksikön yksilöivästä päästöyksikkötunnuksesta, joka muodostuu liitteessä VI määritetyistä tietoelementeistä;”
27)
Korvataan 63 artiklan 1 kohta seuraavasti:
”1. Jos jäsenvaltion asiasta vastaava elin niin määrää, rekisterin valvojan on siirrettävä kyseisen elimen määrittelemä määrä sen määrittelemää tyyppiä olevia Kioton päästöyksikköjä, joita ei ole vielä poistettu 59 artiklan mukaisesti, sopimuspuolen päästöoikeustililtä rekisterissään olevalle asianmukaiselle poistotilille liitteessä IX esitetyn kaudesta 2008-2012 alkaen noudatettavan Kioton päästöoikeuksien poistamista koskevan prosessin mukaisesti.”
28)
Lisätään 63 artiklan jälkeen V a luku seuraavasti:
”V A LUKU
SELLAISTEN JÄSENVALTIOIDEN REKISTERIEN PITÄMINEN, JOILLA EI OLE SALLITTUJA PÄÄSTÖMÄÄRÄYKSIKÖITÄ
63 a artikla
Sellaisten jäsenvaltioiden rekisterien pitäminen, joilla ei ole sallittuja päästömääräyksiköitä
1. Sellaisten jäsenvaltioiden, jotka eivät voi myöntää sallittuja päästömääräyksiköitä muista syistä kuin siksi, että jäsenvaltio ei ole oikeutettu siirtämään ja hankkimaan päästövähennysyksiköitä ja sallittuja päästömääräyksiköitä ja käyttämään sertifioituja päästövähennyksiä Kioton pöytäkirjan päätöksen 11/CMP.1 määräysten mukaisesti, on perustettava rekisterinsä ja pidettävä niitä konsolidoidusti yhteisön rekisterin kanssa. Näihin rekistereihin ei sovelleta 3 artiklan 3 kohtaa, 4 artiklaa, 6 artiklan 1 kohtaa, 11 artiklan 1, 3 ja 4 kohtaa, 30 artiklan 1 kohtaa, 34-36 artiklaa, 44 artiklan 3 kohtaa, 45 artiklaa, 49 artiklan 1 kohtaa, 59-61 artiklaa ja 65 artiklaa.
2. Edellä olevan 1 kohdan mukaisesti pidettävien rekisterien on voitava 1 päivästä tammikuuta 2008 alkaen suorittaa niihin sovellettavat liitteiden VIII, IX, X, XI ja XI a mukaiset prosessit.
63 b artikla
63 a artiklan ja yhteisön riippumattoman tapahtumalokin mukaisesti pidettävien rekisterien välinen tietoliikenneyhteys
Edellä olevan 63 a artiklan mukaisesti pidettävien rekisterien on oltava tietoliikenneyhteydessä yhteisön riippumattomaan tapahtumalokiin yhteisön rekisterin muodostaman tietoliikenneyhteyden välityksellä.
Keskusvalvojan on aktivoitava tietoliikenneyhteys, kun liitteessä XIII vahvistetut testausmenettelyt ja liitteessä XIV vahvistetut alustusmenettelyt on saatettu asianmukaisesti päätökseen, ja ilmoitettava siitä yhteisön rekisterin valvojalle.
63 c artikla
63 a artiklan mukaisesti pidettävät rekisterit: poikkeamien ja epäjohdonmukaisuuksien havaitseminen UNFCCC:n riippumattoman tapahtumalokin avulla
UNFCCC:n riippumattoman tapahtumalokin on ilmoitettava 63 a artiklan mukaisesti pidettävälle rekisterille kaikista todetuista poikkeamista prosessissa, jotka rekisteri on käynnistänyt yhteisön rekisterin valvojan välityksellä.
Edellä olevan 63 a artiklan mukaisesti pidettävän rekisterin on keskeytettävä prosessi ja yhteisön rekisterin valvojan on ilmoitettava tästä UNFCCC:n riippumattomalle tapahtumalokille. Edellä olevan 63 a artiklan mukaisesti pidettävän rekisterin valvojan ja minkä tahansa muun kyseessä olevan rekisterin valvojan on ilmoitettava välittömästi asianomaisille tilinomistajille, että prosessi on keskeytetty.
63 d artikla
63 artiklan mukaisesti pidettävät rekisterit: tilejä, todennettuja päästöjä ja kansallisia jakosuunnitelmia koskeviin tauluihin tehtäviä automaattisia muutoksia koskevien prosessien päätökseen saattaminen
Kun kahden riippumattoman tapahtumalokin välille on muodostettu tietoliikenneyhteys ja jos tilejä, todennettuja päästöjä ja kansallisia jakosuunnitelmia koskeviin tauluihin tehtäviä automaattisia muutoksia koskevat prosessit ohjataan UNFCCC:n riippumattoman tapahtumalokin kautta, näitä prosesseja pidetään loppuun saatettuina, kun kumpikin riippumaton tapahtumaloki ilmoittaa onnistuneesti yhteisön rekisterille, että prosessin aloittaneen, 63 a artiklan mukaisesti pidettävän rekisterin lähettämässä ehdotuksessa ei ole havaittu poikkeamia.
Kaikissa muissa kuin ensimmäisessä kohdassa tarkoitetuissa tapauksissa liitteessä VIII ja XI a tarkoitettuja prosesseja pidetään päätökseen saatettuina, kun yhteisön riippumaton tapahtumaloki ilmoittaa onnistuneesti yhteisön rekisterille, että 63 a artiklan mukaisesti pidettävän rekisterin aloittamassa prosessissa ei ole havaittu poikkeamia.
63 e artikla
63 a artiklan mukaisesti pidettävät rekisterit: rekisterien sisäisiä tapahtumia koskevien prosessien päätökseen saattaminen
Kaikkia liitteessä IX tarkoitettuja prosesseja, lukuun ottamatta ulkoisia siirtoja koskevaa prosessia, pidetään päätökseen saatettuina, kun kumpikin riippumaton tapahtumaloki ilmoittaa yhteisön rekisterille, että kyseisen 63 a artiklan mukaisesti pidettävän rekisterin lähettämässä ehdotuksessa ei ole havaittu poikkeamia, ja yhteisön rekisteri on onnistuneesti lähettänyt kummallekin riippumattomalle tapahtumalokille vahvistuksen siitä, että kyseinen 63 a artiklan mukaisesti pidettävä rekisteri on päivittänyt tietonsa ehdotuksensa mukaisesti.
Ennen yhteisön riippumattoman tapahtumalokin ja UNFCCC:n riippumattoman tapahtumalokin välisen tiedonsiirtoyhteyden muodostamista kaikkia liitteessä IX tarkoitettuja prosesseja, lukuun ottamatta ulkoisia siirtoja koskevaa prosessia, pidetään kuitenkin päätökseen saatettuina, kun yhteisön riippumaton tapahtumaloki ilmoittaa yhteisön rekisterille, että prosessin aloittaneen, 63 a artiklan mukaisesti pidettävän rekisterin lähettämässä ehdotuksessa ei ole todettu poikkeamia, ja yhteisön rekisteri on lähettänyt onnistuneesti yhteisön riippumattomalle tapahtumalokille vahvistuksen siitä, että kyseinen 63 a artiklan mukaisesti pidettävä rekisteri on päivittänyt tietonsa ehdotuksensa mukaisesti.
63 f artikla
63 a artiklan mukaisesti pidettävät rekisterit: ulkoisia siirtoja koskevan prosessin päätökseen saattaminen
Sellaisia ulkoisia siirtoja koskevia prosesseja, joihin liittyy 63 a artiklan mukaisesti pidettävä rekisteri, pidetään päätökseen saatettuina, kun kumpikin riippumaton tapahtumaloki ilmoittaa vastaanottavalle rekisterille (tai yhteisön rekisterille, jos vastaanottava rekisteri on 63 a artiklan mukaisesti pidettävä rekisteri), ettei prosessin aloittaneen rekisterin (tai yhteisön rekisterin, jos prosessin aloittanut rekisteri on 63 a artiklan mukaisesti pidettävä rekisteri) lähettämässä ehdotuksessa ole todettu poikkeamia ja vastaanottava rekisteri (tai yhteisön rekisteri, jos vastaanottava rekisteri on 63 a artiklan mukaisesti pidettävä rekisteri) on onnistuneesti lähettänyt vahvistuksen kummallekin riippumattomalle tapahtumalokille siitä, että vastaanottava rekisteri on päivittänyt tietonsa prosessin aloittaneen rekisterin ehdotuksen mukaisesti.
Ennen yhteisön riippumattoman tapahtumalokin ja UNFCCC:n riippumattoman tapahtumalokin välisen tiedonsiirtoyhteyden muodostamista sellaista ulkoisia siirtoja koskevaa prosessia, johon liittyy 63 a artiklan mukaisesti pidettävä rekisteri, pidetään päätökseen saatettuna, kun yhteisön riippumaton tapahtumaloki ilmoittaa vastaanottavalle rekisterille (tai yhteisön rekisterille, jos vastaanottava rekisteri on 63 a artiklan mukaisesti pidettävä rekisteri), ettei prosessin aloittaneen rekisterin (tai yhteisön rekisterin, jos vastaanottava rekisteri on 63 a artiklan mukaisesti pidettävä rekisteri) ehdotuksessa ole todettu poikkeamia, ja vastaanottava rekisteri (tai yhteisön rekisteri, jos vastaanottava rekisteri on 63 a artiklan mukaisesti pidettävä rekisteri) on vahvistanut onnistuneesti yhteisön riippumattomalle tapahtumalokille, että se on päivittänyt tietonsa prosessin aloittaneen rekisterin ehdotuksen mukaisesti.
63 g artikla
63 a artiklan mukaisesti pidettävät rekisterit: tunnistaminen
Edellä olevan 63 a artiklan mukaisesti pidettävän rekisterin on tunnistauduttava UNFCCC:n riippumattomaan tapahtumalokiin yhteisön rekisterin kautta käyttämällä UNFCCC:n sihteeristön tai sen nimeämän tahon toimittamia digitaalisia varmenteita.
Yhteisön riippumattoman tapahtumalokin ja UNFCCC:n riippumattoman tapahtumalokin välisen tiedonsiirtoyhteyden muodostamiseen saakka niiden on tunnistauduttava yhteisön riippumattomaan tapahtumalokiin yhteisön rekisterin kautta käyttäen liitteessä XV täsmennettyjä digitaalisia varmenteita sekä käyttäjätunnuksia ja salasanoja. Komissio tai sen nimeämä taho toimii kaikkien digitaalisten varmenteiden varmenneviranomaisena ja jakaa käyttäjätunnukset ja salasanat.
63 h artikla
63 a artiklan mukaisesti pidettävien rekisterien valvojien tiettyihin velvollisuuksiin liittyvät erityissäännökset
Yhteisön rekisterin valvoja suorittaa 71 artiklassa ja 72 artiklan 2 ja 3 kohdassa rekisterin valvojille säädetyt velvollisuudet 63 a artiklan mukaisesti pidettävien rekisterien osalta.
63 i artikla
63 a artiklan mukaisesti pidettävät rekisterit: tilit
1. Edellä olevan 63 a artiklan mukaisesti pidettävissä rekistereissä on oltava vähintään kaksi 12 artiklan mukaisesti perustettua sopimuspuolen päästöoikeustiliä.
2. Initial Unit Type 1 -päästöoikeudet on pidettävä ainoastaan yhdellä sopimuspuolen päästöoikeustileistä, eikä 63 a artiklan mukaisesti pidettävien ja muiden rekisterien välisiin ulkoisiin siirtoihin saa osallistua muu sopimuspuolen päästöoikeustili kuin tili, jolla on Initial Unit Type 1 -päästöoikeuksia. Sellaisia sopimuspuolen päästöoikeustilejä, joilla on Initial Unit Type 1 -päästöoikeuksia, ei saa käyttää muihin tapahtumiin kuin 63 a artiklan mukaisesti pidettävien ja muiden rekisterien välisiin ulkoisiin siirtoihin, ja näillä tileillä saa olla ainoastaan Initial Unit Type 1 -päästöyksiköitä.
3. Edellä olevan 11 artiklan 2 kohdan nojalla perustetuilla toiminnanharjoittajan päästöoikeustileillä ei saa olla tapahtuman päättyessä Initial Unit Type 1 -päästöoikeuksia. Edellä olevan 63 a artiklan mukaisesti pidettävissä rekistereissä olevat henkilön päästöoikeustilit eivät voi osallistua 63 a artiklan mukaisesti pidettävien ja muiden rekisterien välisiin ulkoisiin siirtoihin.
63 j artikla
63 a artiklan mukaisesti pidettävät rekisterit: kansallista jakosuunnitelmaa koskeva taulu kaudeksi 2008-2012 ja sitä seuraaviksi viisivuotiskausiksi
Jos kansallista jakosuunnitelmaa koskevaan tauluun tehdään 44 artiklan 2 kohdan nojalla korjauksia sen jälkeen, kun päästöoikeudet on myönnetty 45 artiklan mukaisesti, ja nämä korjaukset vähentävät 45 artiklan mukaisesti myönnettyjen päästöoikeuksien kokonaismäärää kaudella 2008-2012 tai sitä seuraavilla viisivuotiskausilla, 63 a artiklan mukaisesti pidettävien rekisterien on siirrettävä toimivaltaisen viranomaisen määrittelemä määrä päästöoikeuksia 11 artiklan 2 kohdassa ja 63 i artiklassa tarkoitetuilta päästöoikeustileiltä, joilla päästöoikeuksia säilytetään, kyseistä kautta koskevalle yhteisön mitätöintitilille.
63 k artikla
63 a artiklan mukaisesti pidettävät rekisterit: päästöoikeuksien myöntäminen
Kun kansallista jakosuunnitelmaa koskeva taulu on kirjattu yhteisön riippumattomaan tapahtumalokiin, 63 a artiklan mukaisesti pidettävän rekisterin valvojan on viimeistään kauden 2008-2012 ensimmäisen vuoden helmikuun 28 päivänä ja kunkin sitä seuraavan kauden ensimmäisen vuoden helmikuun 28 päivänä myönnettävä kansallista jakosuunnitelmaa koskevassa taulukossa esitetty päästöoikeuksien kokonaismäärä, ja talletettava se sopimuspuolen päästöoikeustilille, ellei 44 artiklan 2 kohdan soveltamisesta muuta johdu.
Tällaisia päästöoikeuksia myöntäessään rekisterin valvojan on annettava kullekin päästöoikeudelle liitteessä VI vahvistetuista elementeistä koostuva yksilöivä päästöyksikkötunnus siten, että päästöoikeuden Initial Unit Type on 0 ja Supplementary Unit Type on 4.
Päästöoikeudet on myönnettävä liitteessä IX vahvistetun päästöoikeuksien myöntämisprosessin (63 a artiklassa tarkoitetut rekisterit) mukaisesti.
63 l artikla
63 a artiklan mukaisesti pidettävät rekisterit: päästöoikeuksien siirrot 63 a artiklan mukaisesti pidettävien ja muiden rekisterien toiminnanharjoittajan päästöoikeustilien välillä
1. Tilinomistajan niin vaatiessa 63 a artiklan mukaisesti pidettävien rekisterien on toteutettava sellaisten päästöoikeuksien, joiden Initial Unit Type on 0 ja Supplementary Unit type 4, siirrot seuraavasti:
a)
rekisterin sisällä liitteessä IX esitetyn sisäisiä siirtoja koskevan prosessin mukaisesti;
b)
kahden 63 a artiklan mukaisesti pidettävän rekisterin välillä liitteessä IX esitetyn kahden 63 a artiklassa tarkoitetun rekisterin välistä siirtoa koskevan prosessin mukaisesti;
c)
edellä olevan 63 a artiklan mukaisesti pidettävän ja muun rekisterin välinen siirto liitteessä IX esitetyn ulkoisia siirtoja (63 a artiklassa tarkoitetun rekisterin ja muun rekisterin väliset siirrot) koskevan prosessin mukaisesti. Henkilöiden päästöoikeustilien omistajat eivät voi vaatia sellaisten päästöoikeuksien, joiden Initial Unit Type on 0 ja Supplementary Unit Type on 4, siirtoa rekistereihin, joita ei pidetä 63 a artiklan mukaisesti. Yhteisön riippumattoman tapahtumalokin on estettävä kaikki sellaiset tapahtumat, joiden seurauksena sellaisia päästöoikeuksia, joiden Initial Unit Type on 0 ja Supplementary Unit Type on 4, siirrettäisiin muihin kuin 63 a artiklan mukaisesti käytettäviin rekistereihin.
63 m artikla
63 a artiklan mukaisesti pidettävät rekisterit: 58 tai 62 artiklan mukainen mitätöinti
Kun päästöoikeuksia mitätöidään tai poistetaan 58 artiklan mukaisesti tai mitätöidään vapaaehtoisesti 62 artiklan mukaisesti, 63 a artiklan mukaisesti pidettävän rekisterin valvojan on suoritettava mitätöinti siirtämällä päästöoikeudet 58 ja 62 artiklan säännösten mukaisesti yhteisön rekisterin mitätöintitilille tai poistotilille.
63 n artikla
63 a artiklan mukaisesti pidettävät rekisterit: palautettujen päästöoikeuksien ja sertifioitujen päästövähennysten mitätöiminen ja poistaminen kaudella 2008-2012 ja sitä seuraavina kausina
1. Edellä olevan 63 a artiklan mukaisesti pidettävän rekisterin valvojan on 30 päivään kesäkuuta 2009 ja kunkin sitä seuraavan vuoden kesäkuun 30 päivään mennessä mitätöitävä sopimuspuolen päästöoikeustilillä 52 ja 53 artiklan nojalla olevat päästöoikeudet ja sertifioidut päästövähennykset.
Mitätöitävien päästöoikeuksien ja sertifioitujen päästövähennysten määrän on oltava sama kuin kyseessä olevan kauden ensimmäisen vuoden tammikuun 1 päivän ja seuraavan vuoden toukokuun 31 päivän sekä kutakin seuraavaa vuotta edeltävän vuoden kesäkuun 1 päivän ja kunkin seuraavan vuoden toukokuun 31 päivän välisenä aikana palautettujen päästöoikeuksien tauluun kirjattujen palautettujen päästöoikeuksien kokonaismäärä.
2. Mitätöinti on suoritettava siirtämällä päästöoikeudet ja sertifioidut päästövähennykset, direktiivin 2003/87/EY 11 a artiklan 3 kohdassa tarkoitetuista hankkeista saatavia sertifioituja päästövähennyksiä lukuun ottamatta, sopimuspuolen päästöoikeustililtä yhteisön rekisterin kyseistä kautta koskevalle poistotilille liitteessä IX vahvistetun 63 a artiklassa tarkoitettuja rekistereitä koskevan poistoprosessin mukaisesti.
63 o artikla
63 a artiklan mukaisesti pidettävät rekisterit: kaudeksi 2005-2007 myönnettyjen päästöoikeuksien mitätöiminen ja korvaaminen
1. Toukokuun 1 päivänä 2008 kunkin 63 a artiklan mukaisesti pidettävän rekisterin valvojan on mitätöitävä ja toimivaltaisen viranomaisen niin määrätessä korvattava rekisterissään olevia päästöoikeuksia liitteessä IX vahvistettua päästöoikeuksien mitätöimis- ja korvaamisprosessia noudattaen seuraavasti:
a)
siirretään päästöoikeuksien määrä, joka on yhtä suuri kuin kaudeksi 2005-2007 myönnettyjen päästöoikeuksien määrä, josta on vähennetty edellisen vuoden kesäkuun 30 päivästä alkaen 52 ja 54 artiklan mukaisesti mitätöinti- ja korvaushetkellä palautettujen päästöoikeuksien määrä, 11 artiklan 1 ja 2 kohdassa ja 63 artiklan i kohdassa tarkoitetuilta päästöoikeustileiltä kautta 2005-2007 koskevalle yhteisön rekisterin mitätöintitilille;
b)
myönnetään toimivaltaisen viranomaisen niin määrätessä toimivaltaisen viranomaisen määrittelemä määrä korvaavia päästöoikeuksia myöntämällä vastaava määrä päästöoikeuksia kaudelle 2008-2012; kullekin päästöoikeudelle on annettava yksilöivä päästöoikeustunnus, joka koostuu liitteessä VI vahvistetuista tietoelementeistä;
c)
siirretään tällaiset b alakohdassa tarkoitetut mahdolliset korvaavat päästöoikeudet sopimuspuolen päästöoikeustililtä niille toimivaltaisen viranomaisen määrittelemille toiminnanharjoittajien päästöoikeustileille ja henkilöiden päästöoikeustileille, joilta päästöoikeuksia on siirretty a alakohdan mukaisesti.
63 p artikla
63 a artiklan mukaisesti pidettävät rekisterit: kaudeksi 2008-2012 ja sitä seuraaviksi kausiksi myönnettyjen päästöoikeuksien mitätöiminen ja korvaaminen
1. Kunkin 63 a artiklan mukaisesti pidettävän rekisterin valvojan on toukokuun 1 päivänä 2013 ja kunkin sitä seuraavan viisivuotiskauden ensimmäisen vuoden toukokuun 1 päivänä mitätöitävä ja korvattava rekisterissään olevia päästöoikeuksia liitteessä IX vahvistettua päästöoikeuksien mitätöinti- ja korvausprosessia noudattaen seuraavasti:
a)
siirretään päästöoikeuksien määrä, joka on yhtä suuri kuin edelliseksi viisivuotiskaudeksi myönnettyjen päästöoikeuksien määrä, josta on vähennetty edellisen vuoden toukokuun 31 päivästä alkaen 52 artiklan mukaisesti palautettujen päästöoikeuksien määrä, 11 artiklan 2 kohdassa ja 63 i artiklassa tarkoitetuilta päästöoikeustileiltä kyseistä kautta koskevalle yhteisön rekisterin mitätöintitilille;
b)
myönnetään vastaava määrä korvaavia Supplementary Unit Type 4 -päästöoikeuksia kyseiselle kaudelle sopimuspuolen päästöoikeustilille sekä annetaan kullekin näistä päästöoikeuksista yksilöivä päästöoikeustunnus, joka muodostuu liitteessä VI vahvistetuista tietoelementeistä;
c)
siirretään sopimuspuolen päästöoikeustililtä kullekin toiminnanharjoittajan päästöoikeustilille ja henkilön päästöoikeustilille, joilta päästöoikeuksia on siirretty a alakohdan mukaisesti, kuluvaksi kaudeksi b alakohdan mukaisesti myönnettyjen päästöoikeuksien määrä, joka on yhtä suuri kuin kyseisiltä tileiltä a alakohdan mukaisesti siirrettyjen päästöoikeuksien määrä.”
29)
Muutetaan 72 artikla seuraavasti:
a)
Lisätään 1 kohtaan virke seuraavasti:
”Keskusvalvojan on tällaisen koordinoinnin jälkeen päätettävä päivämäärästä, johon mennessä rekisterien ja yhteisön riippumattoman tapahtumalokin on pantava täytäntöön kukin Kioton pöytäkirjaan perustuvien rekisterijärjestelmien datansiirtostandardien toiminnallisten ja teknisten eritelmien uusi versio.”
b)
Korvataan 2 kohta seuraavasti:
”2. Jos rekisteristä tarvitaan uusi versio, kunkin rekisterin valvojan ja keskusvalvojan on suoritettava liitteessä XIII määritetyt testivaiheet ennen kyseisen rekisterin uuden version ja yhteisön riippumattoman tapahtumalokin tai UNFCCC:n riippumattoman tapahtumalokin välisen tiedonsiirtoyhteyden muodostamista ja aktivoimista.”
c)
Lisätään 2 a kohta seuraavasti:
”2 a. Keskusvalvojan on järjestettävä säännöllisesti kokouksia rekisterivalvojien kanssa kuullakseen heitä muutosten ja häiriötilanteiden hallintaan liittyvistä kysymyksistä ja menettelyistä ja muihin rekisterien toimintaan ja tämän asetuksen täytäntöönpanoon liittyvistä teknisistä kysymyksistä.”
30)
Korvataan 73 artiklan 1 kohta seuraavasti:
”1. Keskusvalvojan ja kunkin rekisterin valvojan on säilytettävä kaikki prosessien ja tilinomistajien osalta arkistoidut tiedot, jotka esitetään liitteessä III, IV, VIII, IX, X, XI ja XI a, 15 vuotta tai siihen asti, kun kaikki niihin liittyvät täytäntöönpanokysymykset on ratkaistu, riippuen siitä kumpi ajankohta on myöhäisempi.”
31)
Muutetaan liitteet I, II, III, VI-XIII ja XVI tämän asetuksen liitteen I mukaisesti.
32)
Lisätään liite XI a tämän asetuksen liitteen II mukaisesti.
2 artikla
1. Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
2. Tämän asetuksen 1 artiklan 1-4, 6-12, 15, 16, 17, 20, 21 ja 27-30 kohtaa ja liitteessä I olevaa 2, 3 ja 4 kohtaa, 5 kohdan c, e, f, g ja i alakohtaa, 6 kohdan b alakohtaa, 10 ja 11 kohtaa sekä 13 kohdan d, i, f ja g alakohtaa sekä liitettä II sovelletaan 1 päivästä helmikuuta 2008 alkaen.
3. Tämän asetuksen 1 artiklan 24 ja 26 kohtaa ja liitteessä I olevaa 13 kohdan a, b ja c alakohtaa, 13 kohdan d alakohdan ii ja iii luetelmakohtaa ja 13 kohdan e alakohtaa sovelletaan 1 päivästä tammikuuta 2009 alkaen. Liitteessä I olevan 13 kohdan a, b ja c alakohtaa, 13 kohdan d alakohdan ii ja iii luetelmakohtaa sekä 13 kohdan e alakohtaa voidaan kuitenkin soveltaa ennen 1 päivää tammikuuta 2009.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä heinäkuuta 2007.

Labels: 12
7
20